Dôvodová   správa

Všeobecná časť

Návrh nariadenia vlády Slovenskej republiky, ktorým sa  mení a dopĺňa nariadenie vlády Slovenskej republiky č. 111/2002 Z. z., ktorým sa ustanovujú katalógy pracovných činností vo verejnej službe a o ich zmenách a dopĺňaní v znení nariadenia vlády Slovenskej republiky č. 122/2002 Z. z. a nariadenia vlády Slovenskej republiky č. 570/2002 Z. z. (ďalej len “nariadenie vlády”) vyplýva z § 46 ods. 3 zákona č. 313/2001 Z. z.  o verejnej službe (ďalej len “zákon”). 
       
Týmto nariadením vlády sa upravuje znenie § 2 a v prílohe č. 1 a v prílohe č. 2 nariadenia vlády mení a dopĺňa znenie niektorých pracovných činností. Vypúšťajú sa niektoré pracovné činnosti a dopĺňajú sa ďalšie pracovné činnosti, ktoré sú výkonom verejnej služby v zmysle osobitných predpisov, prijatých po nadobudnutí účinnosti nariadenia vlády SR č. 111/2002 Z. z. v znení nariadenia vlády SR č. 122/2002 Z. z. a nariadenia vlády Slovenskej republiky č. 570/2002 Z. z. 

Katalóg pracovných činností vo verejnej službe je vytvorený v súlade s charakteristikami platových tried určenými v prílohe č. 1 a č. 2 k zákonu a zohľadňuje náročnosť (z hľadiska kvalifikačných predpokladov, zložitosti, zodpovednosti, psychickej  záťaže a fyzickej záťaže) vykonávaných pracovných činností. 

Pri vypracúvaní návrhu na doplnenie katalógu sa vychádzalo z návrhov, ktoré predložili jednotlivé ministerstvá, Združenie miest a obcí Slovenska, Únia miest Slovenska, samosprávne kraje a ďalšie inštitúcie. 

         Kritériá, ktoré sa uplatňujú pri hodnotení pracovných činností sú rovnaké pre všetky pracovné činnosti, bez ohľadu na to, či ich vykonávajú muži alebo ženy.

Úpravy a doplnenie pracovných činnosti nemá dosah  na štátny rozpočet, rozpočty obcí a rozpočty vyšších územných celkov a na hospodárenie verejnoprávnych inštitúcií. Celkový dosah vyplývajúci z  uplatnenia katalógov bol vyčíslený vo vládnom  návrhu zákona a v osobitných zákonoch, ktorými sa upravuje vykonávanie pracovných činností vo verejnej službe. Navrhované nariadenie vlády nevyvoláva vplyvy ekonomické, environmentálne a nemá vplyv na zamestnanosť a tvorbu pracovných miest. 

Charakter materiálu neumožňuje vypracovať Doložku finančných, ekonomických, environmentálnych vplyvov a vplyvov na zamestnanosť a tabuľku zhody právneho predpisu s právom Európskej únie.
 
V súlade s článkom 12 ods. 2 Legislatívnych pravidiel vlády Slovenskej republiky,          s § 51 zákona Národnej rady Slovenskej republiky č. 303/1995 Z. z. o rozpočtových pravidlách v znení neskorších predpisov, ako aj s uznesením vlády Slovenskej republiky č. 68 z 27. januára 1999, ktorým sa v bode B.3 uložilo členom vlády vopred prerokovať s Ministerstvom financií Slovenskej republiky rozpočtové dôsledky návrhov právnych predpisov bolo listom č. 5988/2003-43 z 19. marca 2003 vyžiadané stanovisko sekcie rozpočtovej politiky Ministerstva financií Slovenskej republiky. Sekcia rozpočtovej politiky Ministerstva financií Slovenskej republiky v stanovisku konštatovala, že “predložený návrh nariadenia vlády, ako vyplýva i z predkladacej správy nezakladá nároky na štátny rozpočet, rozpočty obcí a vyšších územných celkov a nemá vplyv na zamestnanosť”.

Doložka zlučiteľnosti

návrhu nariadenia vlády
s právom Európskych spoločenstiev a právom Európskej únie

1. Navrhovateľ nariadenia vlády: Vláda  Slovenskej republiky

2. Názov návrhu nariadenia vlády: Nariadenie vlády Slovenskej republiky, ktorým sa  mení a dopĺňa nariadenie vlády Slovenskej republiky č. 111/2002 Z. z., ktorým sa ustanovujú katalógy pracovných činností vo verejnej službe a o ich zmenách a dopĺňaní v znení neskorších predpisov 

3. Záväzky Slovenskej republiky vo vzťahu k Európskym spoločenstvám a Európskej únii:
a) Problematika návrhu nariadenia vlády patrí medzi priority uvedené v Príprave asociovaných krajín strednej a východnej Európy na integráciu do vnútorného trhu Európskej únie (Biela kniha) v Sekcii 4 Sociálne záležitosti, oblasť I. Rovnosť príležitosti pre mužov a ženy. Problematika návrhu nariadenia vlády je prioritou Národného programu na prijatie acquis communautaire, screeningu a je prioritou Partnerstva pre vstup. Problematika návrhu nariadenia vlády nie je prioritou v zmysle návrhu prioritných úloh vlády Slovenskej republiky vyplývajúcich z Pravidelnej správy Európskej komisie o pripravenosti Slovenskej republiky na členstvo v Európskej únii z 9. októbra 2002. Návrh nariadenia vlády je úlohou zahrnutou do  Plánu legislatívnych úloh vlády Slovenskej republiky na rok 2003.

b) Slovenská republika prevzala na seba záväzok uskutočniť transpozíciu smerníc v oblasti rovnosti príležitosti pre mužov a ženy k referenčnému dátumu vstupu. 

4. Problematika návrhu nariadenia vlády
a)	je upravená v práve Európskych spoločenstiev v týchto smerniciach:
•	smernica rady 75/117/EHS z 10. februára 1975 o aproximácii zákonov členských štátov týkajúcich sa uplatňovania zásady rovnakej odmeny pre mužov a ženy, ktorou sa sleduje odstránenie akejkoľvek diskriminácie z dôvodu pohlavia v súvislosti so všetkými aspektmi a podmienkami odmeňovania za rovnakú prácu alebo za prácu, ktorej sa prisudzuje rovnaká hodnota,
•	smernica rady 76/207/EHS z 9. februára 1976 o vykonávaní zásady rovnakého zaobchádzania s mužmi a ženami pokiaľ ide o prístup k zamestnaniu, odbornej príprave a postupu v zamestnaní a pracovných podmienok, ktorej účelom je uviesť do platnosti zásadu rovnakého zaobchádzania s mužmi a ženami  pokiaľ ide o prístup k zamestnaniu, odbornej príprave a postup v zamestnaní a o pracovne podmienky,
•	smernica rady 2000/78/ES z 27. novembra 2000, ktorá ustanovuje všeobecný rámec na rovnaké zaobchádzanie v zamestnaní, povolaní, ktorej cieľom je ustanovenie všeobecného rámca pre boj proti diskriminácii v zamestnaní a zárobkovej činnosti na základe náboženstva alebo viery, zdravotného postihnutia, veku alebo sexuálnej orientácie,
•	smernica rady 2000/43/ES z 29. júna 2000, o vykonávaní zásady rovnakého zaobchádzania s osobami bez ohľadu na rasový alebo etnický pôvod, ktorej účelom je ustanovenie rámca boja proti diskriminácii na základe rasového alebo etnického pôvodu, so zámerom uplatniť zásadu rovnakého zaobchádzania v členských štátoch. 
b)
c)
d) nie je upravená v práve Európskej únie.

5. Stupeň zlučiteľnosti návrhu nariadenia vlády s právom Európskych spoločenstiev a s právom Európskej únie: úplná zhoda, nakoľko ustanovenia vyššie uvedených smerníc boli v úplnej zhode transponované do zákona o verejnej službe. Z toho dôvodu nie je potrebné vypracovať tabuľky zhody. 

6. Gestor: bezpredmetné.

7. Účasť expertov pri príprave návrhu nariadenia vlády a ich stanovisko k zlučiteľnosti návrhu nariadenia vlády s právom Európskych spoločenstiev a právom Európskej únie: pri príprave návrhu nariadenia vlády nebola účasť experta, ani iná forma spolupráce (napr. twinning, PHARE).

A.	Osobitná časť

K bodu 1
Na základe zásadnej pripomienky Ministerstva vnútra SR sa spresňuje postup predkladania žiadostí o doplnenie katalógov. Súčasťou žiadosti bude písomné stanovisko príslušného ústredného orgánu štátnej správy alebo iného štátneho orgánu, ktorý vykonáva štátne záležitosti (pre pracovné činnosti, ktoré nie sú výkonom štátnej služby), ktorému predmetná pracovná činnosť v zmysle kompetenčného zákona alebo iného zákona vecne prislúcha. Navrhovaním riešením sa  má dosiahnuť, aby napríklad k návrhom pracovných  činnosti, ktoré vykonávajú obce a vyššie územné celky v rámci preneseného výkonu štátnej správy sa vyjadrovali vecne príslušné ústredné orgány štátnej správy. 

K bodu 2
Navrhovaná úprava sa realizuje na základe doplnenia rozsahu  v § 1 ods. 1 zákona o písmená “j) verejné vysoké školy a štátne vysoké školy” a “k) Slovenská akadémia vied” a následnej zmeny označenia odsekov.  

K bodom 3 a 4  
 Na základe žiadosti Úradu vlády SR sa v prílohe č. 1 v časti 01. Spoločné pracovné činnosti dopĺňajú špecifické pracovné činnosti, ktoré vykonáva “recepčný” vo vybraných účelových zariadeniach.

K bodu 5
V prílohe č. 1 v časti 01. Spoločné pracovné činnosti sa v pracovnej činnosti 06.4.4.11 vypúšťajú pojmy, ktoré nie sú v súlade s terminológiou uplatňovanou v zákone č. 241/2001 Z. z. o ochrane utajovaných skutočností a o doplnení niektorých zákonov.

K bodu 6
V prílohe č. 1 v časti 01. Spoločné pracovné činnosti sa do 06. platovej triedy dopĺňajú ďalšie pracovné činnosti, ktoré sa vykonávajú vo verejnej službe, najmä vo väzbe na  prístupové rokovania s Európskou úniou.

K bodu 7  
Na základe žiadostí Ministerstva školstva SR sa v prílohe č. 1 v časti 01. Spoločné pracovné činnosti do 07. platovej triedy dopĺňa pracovná činnosť colného deklaranta.

K bodu 8
V prílohe č. 1 v časti 01. Spoločné pracovné činnosti v 08. platovej triede v pracovnej činnosti 08.4.6.03 sa v súlade so všeobecne záväzným právnym predpisom mení znenie odkazu.

K bodu 9 a 10
Na základe žiadostí z viacerých ústredných orgánov štátnej správy a ďalších zamestnávateľov vo verejnej službe sa v prílohe č. 1 v časti 01. Spoločné pracovné činnosti   dopĺňajú ďalšie pracovné činnosti z oblasti tvorby cien a koordinovania vzdelávania.

K bodom 11 a 12
V prílohe č. 1 v časti 01 Spoločné pracovné činnosti v 12. platovej triede ide o legislatívnotechnickú opravu.
 
K bodu 13
Na základe žiadosti Ministerstva školstva SR sa v prílohe č. 1 v časti 06. Hospodárstvo v súlade so zákonom č. 466/2002 Z. z. o audítoroch a Slovenskej komore audítorov dopĺňa   pracovná činnosť audítora.
 
K bodom 14 až 16
Na základe žiadosti Ministerstva školstva SR sa rozširuje uplatnenie pracovných činností 06.4.4.07, 07.4.5.07 a 08.4.6.02 ustanovených v prílohe č. 1 v časti 13. Pôdohospodárstvo aj pre ďalších zamestnávateľov.
 
K bodu 17 
Na základe žiadosti Ministerstva pôdohospodárstva SR sa v prílohe č. 1 v časti 13. pôdohospodárstvo dopĺňajú pracovné činnosti z oblasti drevárskej druhovýroby a Agrokomplexu – výstavníctva v Nitre.

K bodu 18 a 19
Na základe žiadosti Ministerstva práce, sociálnych vecí a rodiny SR sa v prílohe č. 1 v časti 14. Práca a sociálne veci v 07. platovej triede dopĺňa znenie pracovnej činnosti o zariadenia na pracovnú rehabilitáciu občanov so zmenenou pracovnou schopnosťou a dopĺňa sa pracovná činnosť asistenta výživy vo vybraných zariadeniach sociálnych služieb.
 
K bodom  20, 21, 23, 25 a 27
V prílohe č. 1 v časti 15. Samospráva (vyšší územný celok a obec) sa na základe žiadosti Únie miest Slovenska, v súlade so zákonom č. 438/2002 Z. z., ktorým sa mení a dopĺňa  zákon č. 315/2001 Z. z. o Hasičskom a záchrannom zbore  a mení zákon č. 314/2002 Z. z. o ochrane pred požiarmi, vypúšťajú pracovné činnosti Mestského hasičského a záchranného zboru hlavného mesta Slovenskej republiky Bratislavy.             

K bodu 22
V prílohe č. 1 v časti 15. Samospráva (vyšší územný celok a obec) v 09. platovej triede ide o legislatívnotechnickú opravu.

K bodu 24
V prílohe č. 1 v časti 15. Samospráva (vyšší územný celok a obec) sa na základe žiadosti Únie miest Slovenska upravuje znenie činnosti z oblasti boja proti požiarom vykonávanej na úrovni hlavného mesta Slovenskej republiky Bratislavy.             

K bod 26
V prílohe č. 1 v časti 15. Samospráva (vyšší územný celok a obec) sa na základe žiadosti Združenia miest a obcí Slovenska dopĺňa pracovná činnosť tvorby koncepcií na úrovni zamestnávateľa zriadeného územnou samosprávou.

K bod 28
V prílohe č. 1 v časti 15. Samospráva (vyšší územný celok a obec) sa na základe žiadosti Združenia miest a obcí Slovenska dopĺňa pracovná činnosť tvorby koncepcií u zamestnávateľa so zložitou štruktúrou, ktorého  zriadila územná samospráva.

K bodom  29 až 31
V prílohe č. 1 v časti 16. Sociálne zabezpečenie, trh práce a zdravotné poistenie sa na základe žiadostí zdravotných poisťovní dopĺňajú ďalšie pracovné činnosti, najmä z okruhu kontrolnej činnosti u poskytovateľov zdravotnej starostlivosti.

K bodom 32 až 43
V prílohe č. 1 v časti 17. Školstvo a telovýchova sa na základe žiadosti Ministerstva školstva SR upravuje najmä hierarchia pracovných činností učiteľov materských škôl a dopĺňajú sa pracovné činnosti zahraničných lektorov. V 10. platovej triede sa dopĺňa znenie pracovnej činnosti o “vychovávateľov v zariadeniach sociálnych služieb”. V 11. platovej triede a v 12. platovej triede v pracovných činnostiach učiteľov vysokých škôl sa upravuje terminológia v súlade s  § 52 a 53 zákona č. 131/2001 Z. z. o vysokých školách a o doplnení niektorých zákonov v znení neskorších predpisov.
 
K bodu  44
V prílohe č. 1 v časti 20. Vnútro sa na základe žiadosti Ministerstva vnútra SR dopĺňa pracovná činnosť, ktorá sa v zmysle osobitných predpisov vykonáva vo verejnej službe.

K bodu  45
V prílohe č. 1 v časti 20. Vnútro – všeobecná správa sa v pracovnej činnosti 08.4.6.01  opravuje číslo odkazu.

K bodom  46 až 67
V prílohe č. 1 v časti 21. Zdravotníctvo sa na základe žiadosti Ministerstva zdravotníctva SR a v súlade s nariadením vlády SR č. 156/2002 Z. z. o odbornej spôsobilosti pracovníkov v zdravotníctve a nariadením vlády SR č. 157/2002 Z. z. o ďalšom vzdelávaní pracovníkov v zdravotníctve upravuje znenie niektorých pracovných činností a dopĺňajú ďalšie pracovné činnosti, ktoré sa vykonávajú v zdravotníckych zariadeniach.

K bodom 68 až 71
V súlade so zákonom č. 103/2003 Z. z., ktorým sa mení a dopĺňa zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov a o zmene a doplnení niektorých zákonov sa upravuje znenie pracovných činností a dopĺňa osobitný kvalifikačný predpoklad. 

K bodom 72 až 74 
V prílohe č. 2 v časti 15. Samospráva (vyšší územný celok a obec) sa v súlade so zákonom č. 438/2002 Z. z., ktorým sa mení a dopĺňa  zákon č. 315/2001 Z. z. o Hasičskom a záchrannom zbore  a mení zákon č. 314/2002 Z. z. o ochrane pred požiarmi vypúšťajú  pracovné činnosti hasičov a záchranárov.
 
K bodom 75 a 76
V prílohe č. 2 v časti 17. Školstvo a telovýchova sa na základe žiadosti Ministerstva školstva SR dopĺňajú pracovne činnosti “sklára”, zamestnanca vysokej školy.

K bodu 77
V prílohe č. 2 v časti 21. Zdravotníctvo sa na základe žiadosti Ministerstva zdravotníctva SR do 03. platovej triedy dopĺňa pracovná činnosť z oblasti manipulácie s peňažnou hotovosťou. 

K čl. II
Navrhuje sa účinnosť od 1. júla 2003.